b'\n_START_ARTICLE_\nLeonas Gogelis\n_START_SECTION_\nBiografija\n_START_PARAGRAPH_\nMok\xc4\x97si \xc5\xa0iauli\xc5\xb3 gimnazijoje._NEWLINE_B\xc5\xabdamas 34 m. am\xc5\xbeiaus, 1903 m. su pasi\xc5\xbeym\xc4\x97jimu baig\xc4\x97 Tartu (Dorpato) veterinarijos institut\xc4\x85, 1916 m. apgyn\xc4\x97 daktaro disertacij\xc4\x85. 1904\xe2\x80\x931911 m. dirbo U\xc5\xbekaukaz\xc4\x97je Zurnabato prie\xc5\xa1marin\xc4\x97s stoties vicedirektoriumi. Nuo 1911 m. \xe2\x80\x93 bakteriologijos laboratorijos ved\xc4\x97jas Naugarduke (dab. Baltarusija). 1912 m. gr\xc4\xaf\xc5\xbeo \xc4\xaf Tartu ir dirbo Veterinarijos instituto Bakteriologijos katedros asistentu, docentu, v\xc4\x97liau buvo \xc5\xa1ios katedros profesorius, ved\xc4\x97jas. 1918 m. d\xc4\x97l Pirmojo pasaulinio karo institutui persik\xc4\x97lus \xc4\xaf Saratov\xc4\x85, iki 1920 m. jame \xc4\x97jo tas pa\xc4\x8dias pareigas._NEWLINE_1920 m. gr\xc4\xaf\xc5\xbeo \xc4\xaf Lietuv\xc4\x85, dirbo \xc5\xbdem\xc4\x97s \xc5\xabkio ministerijoje veterinarijos inspektoriumi ir kartu \xe2\x80\x93 Marvos Prie\xc5\xa1marin\xc4\x97s stoties, \xc4\xafkurtos Marvos dvare, direktoriumi (iki 1924 m. sausio 1 d.). Tuo metu Prie\xc5\xa1marin\xc4\x97s stoties pagrindin\xc4\x97 u\xc5\xbeduotis buvo gaminti imunin\xc4\xaf serum\xc4\x85. L. Gogelis per\xc4\x97m\xc4\x97 i\xc5\xa1 veterinarijos mokslo pradininko Lietuvoje Elijo\xc5\xa1iaus Nonevi\xc4\x8diaus sukaupt\xc4\x85 laboratorin\xc4\x99 \xc4\xafrang\xc4\x85 ir kit\xc4\x85 turt\xc4\x85. Inventoriaus perdavimo akte \xc4\xafvardyti per 130 \xc4\xafvairi\xc5\xb3 daikt\xc5\xb3 pavadinimai._NEWLINE_Buvo numatyta suremontuoti Marvos dvaro tvartus, \xc4\x8dia laikyti seruminius arklius, o dal\xc4\xaf pastat\xc5\xb3 pertvarkyti ir pritaikyti bakteriologijos laboratorijoms. Ta\xc4\x8diau, po labai grie\xc5\xbet\xc5\xb3 kovos priemoni\xc5\xb3, galvij\xc5\xb3 maro plitimas i\xc5\xa1 kit\xc5\xb3 \xc5\xa1ali\xc5\xb3 \xc4\xaf Lietuv\xc4\x85 buvo sustabdytas, tod\xc4\x97l kurti Serologijos skyri\xc5\xb3, gaminti imuninius serumus ir vakcinas neskub\xc4\x97ta._NEWLINE_Bakteriologijos skyriuje tuo metu buvo atliekami tik negaus\xc5\xabs bakteriologiniai tyrimai. Tod\xc4\x97l 1923 m. gegu\xc5\xbe\xc4\x97s m\xc4\x97n. \xc5\xa1ios stoties turtas buvo perduotas Lietuvos universiteto Medicinos fakulteto Veterinarijos skyriui, o 1924 m. gruod\xc5\xbeio m\xc4\x97n. Marvos prie\xc5\xa1marin\xc4\x97 stotis u\xc5\xbedaryta._NEWLINE_Inventori\xc5\xb3 ir personal\xc4\x85 per\xc4\x97m\xc4\x97 \xc5\xbdem\xc4\x97s \xc5\xabkio ministerija. Buvusios stoties pagrindu \xc4\xafkurta Valstybin\xc4\x97 veterinarin\xc4\x97s bakteriologijos laboratorija. Prof. L. Gogelis paskirtas vadovauti \xc5\xa1ios laboratorijos diagnostikos skyriui, bet dirbo neilgai. Formuojant min\xc4\x97t\xc4\x85 laboratorij\xc4\x85, \xc4\xaf j\xc4\x85 buvo \xc4\xaftrauktas prie Kra\xc5\xa1to apsaugos ministerijos 1922\xe2\x80\x931924 m. veik\xc4\x99s Karo veterinarin\xc4\x97s bakteriologijos kabinetas._NEWLINE_1928-35 m. dirbo Jerevano veterinarijos institute, Diagnostikos skyriaus ved\xc4\x97ju ir tuo pa\xc4\x8diu metu \xe2\x80\x93 \xc5\xa1io instituto Bakteriologijos ir u\xc5\xbekre\xc4\x8diam\xc5\xb3 lig\xc5\xb3 katedros profesoriumi._NEWLINE_1935-37 m. jis Kijevo veterinarijos instituto U\xc5\xbekre\xc4\x8diam\xc5\xb3 lig\xc5\xb3 katedros ved\xc4\x97jas ir profesorius._NEWLINE_1937 m. mir\xc4\x97 Kaune, k\xc5\xabnas kremuotas._NEWLINE_L. Gogelis ved\xc4\x99s Natalij\xc4\x85 Ur\xc5\xa1ul\xc4\x99 Slabo\xc5\xa1evi\xc4\x8di\xc5\xabt\xc4\x99, susilauk\xc4\x97 s\xc5\xabnaus Vytauto ir dviej\xc5\xb3 dukter\xc5\xb3 Temyros bei Natalijos.'